DOKUMENT TA’ ĦIDMA TAL-PERSUNAL TAL-KUMMISSJONI SOMMARJU EŻEKUTTIV TAL-VALUTAZZJONI TAL-IMPATT Li jakkumpanja l- Proposta għal direttiva tal-Parlament Ewropew u tal-Kunsill dwar salvagwardji speċjali għal tfal issuspettati jew akkużati fi proċedimenti kriminali /* SWD/2013/0481 final */





DOKUMENT TA’ ĦIDMA TAL-PERSUNAL TAL-KUMMISSJONI SOMMARJU EŻEKUTTIV TAL-VALUTAZZJONI TAL-IMPATT Li jakkumpanja l- Proposta għal direttiva tal-Parlament Ewropew u tal-Kunsill dwar salvagwardji speċjali għal tfal issuspettati jew akkużati fi proċedimenti kriminali 1. Definizzjoni tal-problema 1.1. Il-problemi ġenerali (1) Protezzjoni insuffiċjenti tad-drittijiet għal proċess ġust għat-tfal u l-adulti vulnerabbli abbażi tal-qafas legali internazzjonali u Ewropew attwali Minkejja l-eżistenza ta’ prinċipji komuni u ta' standards minimi li joħorġu mill-Karta tad-Drittijiet Fundamentali tal-Unjoni Ewropea, il-Konvenzjoni Ewropea dwar id-Drittijiet tal-Bniedem (KEDB) u strumenti tal-liġi internazzjonali oħra, id-drittijiet għal proċess ġust ta’ persuni vulnerabbli (jiġifieri tfal bħala persuni taħt l-età ta’ 18-il sena u adulti vulnerabbli bħal persuni b’diżabilità mentali, fiżika jew b'dgħufija psikoloġika[1]) matul l-istadji differenti tal-proċedimenti kriminali huma, fil-preżent, mhux garantiti biżżejjed fl-UE u, għalhekk jistgħu ma jimpedixxux l-ksur tal-Artikolu 6 tal-KEDB. (2) Il-miżuri diġà adottati skont il-programm ta’ Stokkolma ma jiggarantixxux il-protezzjoni globali tat-tfal u tal-adulti vulnerabbli Barra minn hekk, il-miżuri li għandhom x’jaqsmu mad-drittijiet proċedurali li diġà ġew adottati fl-UE skont il-Programm ta’ Stokkolma[2] ma jipprovdux garanziji biżżejjed biex jiżguraw li l-persuni vulnerabbli jistgħu jeżerċitaw id-drittijiet tagħhom b’mod effettiv. Għalkemm jipprevedu ċerti salvagwardji għall-persuni ssuspettati jew akkużati kollha, ma jiħdux inkonsiderazzjoni tal-bżonnijiet speċifiċi tal-persuni vulnerabbli ssuspettati u akkużati li jinbtu fl-istadji varji tal-proċedimenti kriminali (pereżempju l-mekkaniżmi adegwati ta’ valutazzjoni tal-vulnerabbiltà tagħhom, l-aċċess obbligatorju għas-servizzi ta' avukat, l-assistenza medika, it-taħriġ speċifiku għall-awtoritajiet tal-infurzar tal-liġi u l-imħallfin eċċ.). Fil-fatt, il-Programm ta’ Stokkolma u l-Pjan ta’ Azzjoni tal-Kummissjoni[3] li jirriżulta, jipprevedu b’mod espliċitu li għandha tiġi adottata miżura speċifika sabiex tipprovdi regoli minimi komuni għall-persuni vulnerabbli, apparti d-drittijiet proċedurali oħrajn. Mingħajr dan l-istrument, il-protezzjoni tal-persuni ssuspettati jew akkużati fi proċedimenti kriminali ma tkunx kompluta, u l-objettivi tal-programm ta’ Stokkolma u tal-Pjan Direzzjonali dwar id-Drittijiet Proċedurali[4] ma jkunux jistgħu jintlaħqu kompletament. (3) In-nuqqas ta' protezzjoni tat-tfal u tal-adulti vulnerabbli jaffettwa l-fiduċja reċiproka u jxekkel il-funzjonament sew tar-rikonoxximent reċiproku In-nuqqas ta’ protezzjoni adegwata ta’ salvagwardji proċedurali għat-tfal u għall-adulti vulnerabbli jista’ jirriżulta f’nuqqas ta' fiduċja reċiproka bejn l-awtoritajiet ġudizzjarji, u b’hekk ifixkel il-kooperazzjoni ġudizzjarja f’materji kriminali. Billi l-prinċipju tar-rikonoxximent reċiproku huwa s-sies tal-ispazju tal-ġustizzja, huwa meħtieġ li tiżdied il-fiduċja reċiproka sabiex l-ispazju ta’ Libertà, Sigurtà u Ġustizzja jiffunzjona b'mod effettiv. Biex tiġi stabbilita din il-klima ta’ fiduċja reċiproka, l-Istati Membri indikaw fil-Pjan Direzzjonali dwar id-Drittijiet Proċedurali l-miżuri li huma kkunsidrati meħtieġa sabiex jintlaħqu dawn l-istandards minimi ta’ fiduċja reċiproka. Salvagwardji speċifiċi għal persuni vulnerabbli huma inklużi fil-miżuri previsti. 1.2. Il-grupp tan-nies affettwati L-għadd ta’ tfal li jħabbtu wiċċhom mal-ġustizzja kriminali huwa ta' madwar 1 086 000 ruħ fl-UE, jiġifieri 12 % tat-total tal-popolazzjoni Ewropea li qed tħabbat wiċċha mal-ġustizzja kriminali. Għall-adulti vulnerabbli, madwar 4 - sa 8 % tal-popolazzjoni totali li qed iħabbtu wiċċhom mal-ġustizzja kriminali jistgħu jiffaċċjaw kull tip ta’ tfixkil li jżommhom lura milli jipparteċipaw bis-sħiħ fil-proċedimenti kriminali. 1.3. Ir-reazzjoni tal-Istati Membri u tal-partijiet interessati L-Istati Membri u l-partijiet interessati (pereżempju assoċjazzjonijiet tal-avukati, NGOs, assoċjazzjonijiet tal-familja) enfasizzaw b'mod ċar il-ħtieġa għal salvagwardji speċifiċi għall-persuni vulnerabbli (speċjalment it-tfal). F’dan il-kuntest, dawn enfasizzaw l-implimentazzjoni ta’ standards internazzjonali b'mod insuffiċenti u mhux omoġeneu, u l-ħtieġa assoluta li jiġu stabbiliti regoli minimi komuni fost l-Istati Membri tal-UE. Is-salvagwardji kollha stabbiliti fil-Valutazzjoni tal-Impatt ġew diskussi fid-dettall u appoġġjati, l-aċċess obbligatorju għas-servizzi ta' avukat kien meqjus b'mod partikolari bħala miżura fundamentali. Ġie ssuġġerit li t-tfal u l-adulti vulnerabbli jiġu ttratti separatament, minħabba inter alia n-nuqqas ta’ definizzjoni komuni ta’ adulti vulnerabbli. 2. Analiżi tas-sussidjarjetà Hemm bżonn ta' azzjoni tal-UE abbażi ta' dawn it-tliet fatturi li ġejjin: (1) It-tisħiħ tal-fiduċja reċiproka bejn l-awtoritajiet ġudizzjarji: in-nuqqas ta' protezzjoni adegwata għat-tfal u għall-adulti vulnerabbli attwalment twassal għal nuqqas ta' fiduċja bejn l-awtoritajiet ġudizzjarji, li tikkomprometti l-kooperazzjoni ġudizzjarja f'materji kriminali li jkollhom dimensjoni transkonfinali. Fil-programm ta’ Stokkolma, il-Kunsill Ewropew stieden lill-Kummissjoni biex tipproponi salvagwardji speċjali għall-protezzjoni ta’ persuni vulnerabbli (li jkopru kemm lit-tfal kif ukoll lill-adulti vulnerabbli). (2) Il-moviment tal-persuni: it-tfal u l-persuni vulnerabbli jistgħu jkunu involuti fi proċedimenti kriminali barra mill-Istat Membru tagħhom Il-ħtiġijiet ta’ dawn s-suspettati jew il-persuni akkużati għandhom jiġu indirizzati fil-livell tal-UE. (3) Il-limiti tal-istandards internazzjonali: il-KEDB diġà tistabbilixxi standards għal proċess ġust mal-Ewropa, iżda l-mekkaniżmi ta' infurzar tagħha ma jistgħux jiżguraw livell suffiċjenti u konsistenti ta' konformita mill-Istati firmatarji tagħha, inklużi l-Istati Membri tal-UE[5]. Barra minn hekk, in-nuqqas ta’ eżekuzzjoni tal-konvenzjonijiet internazzjonali li jindirizzaw lit-tfal u lill-persuni b’diżabilità, li l-Unjoni rratifikat, jagħmlu l-applikazzjoni ta' dawn l-istandards fl-UE kollha improbabbli. 3. L-objettivi tal-inizjattiva tal-UE Objettivi: Ġenerali: || L-istandard effettiv għall-protezzjoni tad-drittijiet proċedurali fundamentali tal-persuni vulnerabbli ssuspettati u akkużati fil-proċedimenti kriminali se jiġi ggarantit. Il-fiduċja reċiproka se tissaħħaħ u b’hekk jiġi ffaċilitat ir-rikonoxximent reċiproku tas-sentenzi u tad-deċiżjonijiet ġudizzjarji fl-UE kif ukoll titjieb il-kooperazzjoni ġudizzjarja fl-UE. Speċifiċi: || A: Il-vulnerabilità tal-persuni ssuspettati u akkużati fi proċedimenti kriminali tiġi evalwata b’mod adegwat mill-bidu nett, u matul il-proċedimenti kriminali. B: Il-persuni vulnerabbli ssuspettati jew akkużati jkunu megħjuna kif imiss fi proċedimenti kriminali, u jkollhom aċċess għas-servizzi ta' avukat li jkunu obbligatorji kif ukoll dritt li ma jistax jiġi rrinunzjat, sabiex ikun ikkunsentit lilhom jifhmu u effettivament jipparteċipaw fil-proċedimenti kriminali. C: Il-persuni vulnerabbli, b’mod partikolari t-tfal, ikollhom sett ta’ salvagwardji proċedurali adegwati li jqisu l-bżonnijiet speċjali tagħhom fl-istadji kollha tal-proċedimenti kriminali (pereżempju l-interrogazzjonijiet tal-pulizija, is-seduti ta' smigħ, id-detenzjoni). Operattivi: || A.1: Jitpoġġew fis-seħħ mekkaniżmi ta’ valutazzjoni adegwati sabiex titqies il-vulnerabilità tat-tfal u tal-adulti vulnerabbli mill-bidu nett tal-proċedimenti kriminali, sa mill-ewwel kuntatt tagħhom mal-awtoritajiet tal-infurzar tal-liġi jew ma' dawk ġudizzjarji. B.1: It-tfal u l-adulti vulnerabbli se jkunu assistiti kif imiss mill-ġenituri/mir-rappreżentanti legali jew minn adult adegwat matul il-proċedimenti. B.2: It-tfal u l-adulti vulnerabbli se jibbenefikaw mill-aċċess obbligatorju għas-servizzi ta' avukat mill-bidu nett tal-proċedimenti kriminali sabiex ikunu jistgħu jipparteċipaw b’mod effettiv fil-proċedimenti. C.1: It-tfal u l-adulti vulnerabbli se jirċievu s-salvagwardji adegwati billi jittieħdu inkonsiderazzjoni l-bżonnijiet speċifiċi tagħhom fl-istadji varji tal-proċedimenti kriminali (pereżempju l-irrekordjar awdjoviżiv matul l-intervisti mill-pulizija, il-protezzjoni tar-regoli dwar il-privatezza, il-limitazzjonijiet fid-detenzjoni ta’ qabel is-seduti ta' smigħ). 4. Għażliet ta’ politika Tqiesu fid-dettall erba’ għażliet ewlenin ta’ politika: Għażla 1 L-istatus quo || Iż-żamma tal-istatus quo. Din l-għażla tfisser li ma tittieħed l-ebda azzjoni fil-livell tal-UE. Għażla 2 Livell baxx ta' obbligu || Azzjoni mhux leġiżlattiva (liġi mhux vinkolanti) li tappoġġa l-protezzjoni tad-drittijiet tal-persuni vulnerabbli ssuspettati u akkużati fil-proċedimenti kriminali permezz ta', pereżempju, il-monitoraġġ u l-evalwazzjoni tat-trattament, it-taħriġ u t-tixrid ta’ prattiki tajbin. Għażla 3 Livell medju ta' obbligu || L-Għażla 3 tistabbilixxi standards minimi li japplikaw l-acquis tal-QEDB u l-aspetti marbutin mad-dispożizzjonijiet internazzjonali rilevanti dwar is-salvagwardji proċedurali għall-protezzjoni ta’ persuni vulnerabbli ssuspettati u akkużati fi proċedimenti kriminali. Għażla 4 Livell baxx ta' obbligu || L-Għażla 4 hija l-aktar għażla ambizzjuża u preskrittiva li tmur lil hinn mill-Ġħażla 3 fir-rigward ta’ ċerti salvagwardji. Dawn is-salvagwardji addizzjonali jkunu jinkludu evalwazzjoni fil-fond tal-vulnerabilità, eżami mediku ddettaljat (għall-adulti vulnerabbli), l-irrekordjar awdjoviżiv tal-intervisti tal-pulizija, imħallfin imħarrġin apposta, aċċess għal attivitajiet edukattivi jew rikreattivi waqt id-detenzjoni. L-Għażliet 3 u 4 jistgħu jieħdu l-forma jew ta’ Direttiva jew ta' Rakkomandazzjoni. Elementi miż-żewġ għażliet jistgħu jiġu kkombinati. Huwa previst li jittieħdu azzjonijiet separati, għat-tfal fil-forma ta’ Direttiva u għall-adulti vulnerabbli fil-forma ta' Rakkomandazzjoni. 5. Il-valutazzjoni tal-impatti 5.1. L-effettività sabiex jintlaħqu l-objettivi politiċi · Għażla 1- il-livell mhux adegwat ta’ protezzjoni għall-persuni vulnerabbli ssuspettati jew akkużati jibqa' l-istess. · Għażla 2 – ftit li xejn hemm inċentiv għall-Istati Membri sabiex jindirizzaw il-problemi, minħabba n-nuqqas ta’ azzjoni preskrittiva. · Għażla 3 – impatt medju minħabba li din l-għażla se tikkontribwixxi sabiex jintlaħqu l-objettivi ġenerali tal-miżura(i) li tkopri/jkopru s-salvagwardji speċjali għat-tfal u għall-adulti vulnerabbli. · Għażla 4 – timponi regoli aktar ambizzjużi u obbligu ta' livell "ogħla" fuq l-Istati Membri mill-Għażla 3 għal ċerti salvagwardji, bħall-evalwazzjoni tal-vulnerabbiltà, l-eżami mediku (għall-adulti vulnerabbli), l-intervisti tal-pulizija, is-seduti tal-qorti u d-detenzjoni. Dan se jtejjeb b’mod sinifikanti l-fiduċja reċiproka u l-kooperazzjoni. 5.2. L-impatt fuq id-Drittijiet Fundamentali · Għażla 1: l-ebda titjib fil-livell insuffiċjenti tal-protezzjoni tad-drittijiet għal proċess ġust għall-persuni vulnerabbli. · Għażla 2: impatt limitat ladarba din se tiddependi fil-biċċa l-kbira fuq kif l-Istati Membri jimplimentaw il-linji gwida nonvinkolanti. · Għażla 3: se jkollha impatt pożittiv fuq id-drittijiet fundamentali: b'mod aktar speċifiku, l-Istati Membri se jkollhom l-obbligu li jiżguraw li l-informazzjojni adegwata u l-assistenza tal-ġenituri/tar-rappreżentanti legali jew tal-adult adattat se jikkontribwixxu għad-dritt ta' proċess ġust; l-aċċess obbligatorju għas-servizzi ta' avukat se jkollu impatt sinifikanti fuq id-drittijiet għal difiża tal-persuni vulnerabbli. Barra minn hekk, ċerti salvagwardji fir-rigward tal-intervisti tal-pulizija, is-seduti tal-qorti u d-detenzjoni jsaħħu d-drittijiet għal proċess ġust. · Għażla 4 se jkollha l-akbar impatt fuq id-drittijiet fundamentali tal-erba' għażliet: l-evalwazzjoni ddettaljata tal-persuni vulnerabbli tippermetti li l-bżonnijiet speċifiċi tagħhom jiġu indirizzati; assistenza medika tiżgura l-integrità personali tal-persuni vulnerabbli; diversi salvagwardji speċifiċi huma previsti fir-rigward tal-intervisti tal-pulizija (pereżempju l-irrekordjar awdjoviżiv), id-detenzjoni (il-limitazzjoni, il-proporzjonalità) u s-seduti tal-qorti (pereżempju taħriġ speċjalizzat għall-imħallfin, il-protezzjoni tar-regoli dwar il-privatezza). 5.3. L-impatt fuq is-sistemi nazzjonali tal-ġustizzja · Għażla 1: id-diverġenzi bejn is-sistemi tal-Istati Membri se jibqgħu jekk mhux ukoll jiżdiedu. · Għażla 2: l-impatt globali se jkun limitat ladarba n-natura nonvinkolanti ta' din l-għażla ta' politika tista' ma tagħtix riżultati sinifikanti. · Għażliet 3 u 4 se jkollhom impatt pożittiv fuq is-sistemi ġudizzjarji tal-Istati Membri minħabba li jsaħħu ċ-ċertezza legali billi jintroduċu standards minimi miftiehma b’mod komuni rigward il-protezzjoni ta’ persuni vulnerabbli ssuspettati u akkużati fl-Istati Membri kollha tal-UE. L-Istati Membri kollha se jkunu obbligati jintroduċu tibdiliet fil-liġijiet nazzjonali tagħhom ta' proċedura kriminali. Dawn l-għażliet se jsaħħu b'mod sinifikanti l-kooperazzjoni ġudizzjarja billi d-diverġenzi ta' bejn l-Istati Membri fil-mod ta' kif ċerti drittijiet jigħataw lill-persuni vulnerabbli ssuspettati u akkużati se jonqsu. 5.4. L-impatt finanzjarju u ekonomiku · Għażla 1: Ma hemm l-ebda piżijiet finanzjarji immedjati assoċjati ma’ din l-għażla. · Għażla 2: Il-piż finanzjarju li jirriżulta minn din l-għażla se jiddependi fuq il-livell ta' implimentazzjoni mill-Istati Membri. L-ispiża finanzjarja massima totali hija stmata madwar EUR 20,2 miljun (it-taħriġ tal-imħallfin u tal-uffiċjali tal-pulizija u l-ispiża potenzjali għal studju, workshops eċċ.). · Għażla 3: L-ispejjeż totali huma mistennija li jkunu fil-firxa medja tal-erba’ għażliet. L-ispejjeż totali jammontaw għal EUR 100,1 miljun (it-tfal) u għall-minimu ta' EUR 40,3 miljuni sal-massimu ta' EUR 72,8 (l-adulti vulnerabbli). · Għażla 4: L-ispejjeż totali huma mistennija li jkunu l-ogħla mill-erba’ għażliet. L-ispejjeż totali jammontaw għal EUR 164,2 miljun [EUR 182,8 miljun, it-taħriġ inkluż] (it-tfal) u għall-minimu ta' EUR 134,4 sa EUR 228,9 miljun [EUR 153 miljun sal-massimu ta' EUR 247,5 miljun, it-taħriġ inkluż] (l-adulti vulnerabbli). 6. It-tqabbil tal-għażliet/l-għażla ppreferuta (1) It-tfal Il-valutazzjoni wasslet biex tintgħażel l-għażla ppreferuta għat-tfal, li hija Direttiva li twaħħad l-elementi tal-Għażla 3 u tal-Għażla 4. Din id-Direttiva se tipprovdi salvagwardji minimi għat-tfal ssuspettati u akkużati fil-proċedimenti kriminali fl-UE. Se tkun legalment vinkolanti fuq l-Istati Membri u, ladarba tiġi implimentata se ssaħħaħ il-livell ta’ protezzjoni fl-UE. It-twaħħid ta' elementi mill-Għażla 3 u mill-Għażla 4 jieħu inkonsiderazzjoni l-prinċipji tas-sussidjarjetà u tal-proporzjonalità, u għandu valur miżjud ċar għall-UE billi jsaħħaħ l-istandards minimi bbażati fuq l-acquis tal-QEDB u l-istandards internazzjonali dwar is-salvagwardji proċedurali għat-tfal ssuspettati jew akkużati fi proċedimenti kriminali. L-ispejjeż totali jammontaw għal EUR 136,2 miljun [EUR 154,8 miljun, it-taħriġ inkluż][6]. L-Istati Membri kollha se jiġu affettwati iżda bi gradi differenti. L-ispejjeż totali għal kull Stat Membru: AT 3 564; BE 802; BU 714, CY: 94; CZ: 996; DE: 35 982; DK: 413; EE: 170; EL: 1 042; ES: 2 175; FI: 3 545; FR: 17 950; HU: 667; IE: 1 309; IT: 4 978; LT: 346; LV: 134; LU: 172; MT: 22; NL: 3 225; PL: 2 548; PT: 495; RO: 1 130; SE: 7 330; SK: 337; SI: 112; UK: 45 907[7] (2) L-adulti Id-diffikultà sabiex tiġi ddeterminata definizzjoni globali u għaldaqstant il-kamp tal-applikazzjoni tal-inizjattiva intenzjonata, u l-eżistenza ta’ anqas standards internazzjonali u ta' dispożizzjonijiet relevanti għall-adulti vulnerabbli, eskludew li tittieħed azzjoni legalment vinkolanti fir-rigward tas-salvagwardji għall-adulti vulnerabbli. Il-valutazzjoni wasslet sabiex tiġi magħżula l-forma ta' Rakkomandazzjoni, li twaħħad elementi mill-Għażla 3 u mill-Għażla 4, l-għażla ppreferuta għall-adulti vulnerabbli. It-twaħħid ta' elementi mill-Għażla 3 u mill-Għażla 4 jieħu inkonsiderazzjoni l-prinċipji tas-sussidjarjetà u tal-proporzjonalità, u għandu valur miżjud ċar għall-UE billi jsaħħaħ l-istandards minimi bbażati fuq l-acquis tal-QEDB u l-istandards internazzjonali dwar is-salvagwardji proċedurali għall-adulti vulnerabbli ssuspettati jew akkużati fi proċedimenti kriminali. L-ispejjeż totali jvarjaw minn EUR 70,9 sa EUR 133,6 miljun [EUR 89,5 sa EUR 152,2 miljun, it-taħriġ inkluż][8]. L-Istati Membri kollha se jiġu affettwati iżda bi gradi differenti. L-ispejjeż totali għal kull Stat Membru (il-minimu - il-massimu): AT 847-1 397; BE 1 159-2 289; BU 762-1 554; CY: 82-149; CZ: 1 056-1 940; DE: 8 363-15 367; DK: 4 455-8 818; EE: 136-251; EL: 1 152-2 114; ES: 4 606-8 464; FI: 435-780; FR: 6 384-11 709; HU: 1 021-1 878; IE: 839-1,424; IT: 6 005-10 998; LT: 346-634; LV: 233-425; LU: 49-91; MT: 41-77; NL: 1 342-2 415; PL: 3 197-5 762; PT: 1 080-1 983; RO: 2 190-4 023; SE: 769-1 387; SK: 551-1 009; SI: 205-376; UK: 23 430-45 869[9] [Dawn l-ispejjeż huma kkalkolati abbażi tas-suppożizzjoni li l-Istati Membri kollha se jimplimentaw ir-Rakkomandazzjoni.] Dawn l-ispejjeż ma jiħdux inkonsiderazzjoni l-iffrankar fl-ispejjeż possibbli li jirriżulta minn tnaqqis fl-ispejjeż attwali tal-appelli nazzjonali u dawk tal-QEDB, tas-smigħ mill-ġdid, tal-kumpens finanzjarju, tal-prosekuzzjonijiet interotti minħabba l-ksur tad-drittijiet għal proċess ġust tal-persuni suspettati. B’mod partikolari, l-aċċess obbligatorju għas-servizzi ta' avukat se jwassal għal titjib fid-difiża legali biex b’hekk titnaqqas ir-repetizzjoni tal-interrogazzjonijiet, u dan jikkontribwixxi għas-simplifikazzjoni tal-investigazzjonijiet u tas-seduti kif ukoll għal tnaqqis fil-miżuri ta’ kustodja. Fuq terminu twil ta’ żmien, l-impatt finanzjarju għandu jonqos gradwalment ladarba s-salvagwardji proċedurali għall-persuni vulnerabbli se jiġu mtejba, u r-rimedji għall-ksur tad-drittijiet għal proċess ġust jintużaw anqas. 7. Monitoraġġ u evalwazzjoni Il-qafas taż-żmien għat-traspożizzjoni tad-Direttiva proposta dwar it-tfal se jkun ta’ sentejn, li jibda jgħodd mid-dħul tagħha fis-seħħ. Rigward ir-Rakkomandazzjoni proposta dwar l-adulti vulnerabbli, il-Kummissjoni se tivvaluta l-implimentazzjoni tagħha mhux aktar tard minn tliet snin sa erba’ snin, wara li tiġi ppubblikata. Barra minn hekk, il-Kummissjoni qed tippjana li twettaq studju empiriku speċifiku b’enfasi fuq il-ġabra ta’ dejta wara li jkunu għaddew minn tliet snin sa ħames snin mill-applikazzjoni ta’ kull strument tal-Pjan Direzzjonali dwar id-Drittijiet Proċedurali. Sabiex takkwista għarfien kwantitattiv u kwalitattiv ddettaljat dwar l-effikaċja tal-proposti, se jintużaw indikaturi speċifiċi għat-tfal u għall-adulti vulnerabbli. [1] L-ebda strument legali internazzjonali jew Ewropew ma jagħti definizzjoni ta' "adult vulnerabbli". [2] ĠU C 115, 4.5.2010, p.1. [3] COM(2010) 171 final, 20.4.2010 [4] ĠU C 295, 4.12.2009, p.1. [5] Anki rapporti perjodiċi tas-CPT maħruġa lill-gvernijiet tal-Istati Membri sabiex jiżguraw li s-suspettati arrestati jingħataw fi stadju bikri aċċess għall-parir legali, wasslu biex minoranza biss tal-Istati Membri jadottaw sistema ta’ notifika b’dawn il-mezzi. [6] L-ispejjeż tat-taħriġ inklużi [7] L-ispejjeż tat-taħriġ mhux inklużi [8] L-ispejjeż tat-taħriġ inklużi [9] L-ispejjeż tat-taħriġ mhux inklużi